সিরাজগঞ্জে শ্বশুরবাড়িতে জামাইয়ের রহস্যজনক মৃত্যু
সিরাজগঞ্জের তাড়াশ উপজেলায় শ্বশুরবাড়িতে আনিসুর রহমান নামে এক দিনমজুরের রহস্যজনক মৃত্যু হয়েছে।







মঙ্গলবার সন্ধ্যায় উপজেলার নওগাঁ ইউনিয়নের সাকোয়াদীঘি গ্রামের শ্বশুরবাড়ি থেকে তার মরদেহ উদ্ধার করা হয়।




নিহত আনিসুর পাবনা জেলার চাটমোহর উপজেলার বিরানগড় গ্রামের মহরম আলীর ছেলে।
নিহতের স্বজনদের অভিযোগ, পারিবারিক কলহের জের ধরে স্ত্রী ও শাশুড়ি মিলে তাকে হত্যা করেছে। এ ঘটনায় নিহতের বাবা বাদী হয়ে থানায় একটি অপমৃত মামলা করেছেন।
স্থানীয়রা জানান, আনিসুর প্রতিবেশী এরশাদ আলীর বাড়িতে দিনমজুরি করতেন। সকালে কাজে না আসায় এরশাদ আলীর স্ত্রী আনু বেগম আনিসুরকে ডাকতে গিয়ে ঘরের মধ্যে তার মরদেহ দেখতে পান। এ সময় তার স্ত্রী ও শাশুড়ি ঘরের দরজায় বসে ছিলেন।
এদিকে নিহতের ভাই মনজিল আলী বলেন, প্রায় ১২ বছর আগে সাকোয়াদীঘি গ্রামের আবু বক্করের মেয়ে আছিয়া বেগমকে বিয়ে করে শ্বশুরবাড়িতেই বসবাস করছিলেন তার ভাই আনিসুর।
স্ত্রীর নামে জমি লিখে দেয়ার বিষয় নিয়ে আনিসুরের সঙ্গে শ্বশুরবাড়ির লোকজনের দ্বন্দ্ব চলে আসছিল। এ ঘটনার জের ধরে তার ভাইকে পরিকল্পিতভাবে হত্যা করা হয়েছে বলে অভিযোগ করেন মনজিল।
তাড়াশ থানার এসআই আবদুল মাজেদ জানান, খবর পেয়ে ঘটনাস্থল থেকে নিহতের মরদেহ উদ্ধার করা হয়। নিহতের শরীরে কোনো আঘাতের চিহ্ন নেই। তবে মুখে বিষের গন্ধ ও আলামত রয়েছে।
বুধবার সকালে নিহতের মরদেহ ময়নাতদন্তের জন্য সিরাজগঞ্জ বঙ্গমাতা শেখ ফজিলাতুন্নেছা মুজিব জেনারেল হাসপাতালে পাঠানো হয়।

সিরাজগঞ্জের তাড়াশ উপজেলায় শ্বশুরবাড়িতে আনিসুর রহমান নামে এক দিনমজুরের রহস্যজনক মৃত্যু হয়েছে।